**33 Som držiteľom osvedčenia Slováka žijúceho v zahraničí a chcem získať pobyt na území Slovenskej republiky**

***Žiadosť o udelenie prechodného pobytu***

Podľa § 29 zákona o pobyte cudzincov príslušné oddelenie cudzineckej polície PZ udelí prechodný pobyt štátnemu príslušníkovi tretej krajiny, ktorý má vydané osvedčenie Slováka žijúceho v zahraničí na **päť rokov**.

Žiadosť o udelenie prechodného pobytu prechodného pobytu štátneho príslušníka tretej krajiny, ktorý má priznané postavenie Slováka žijúceho v zahraničí podáva štátny príslušník tretej krajiny osobne v zahraničí na zastupiteľskom úrade alebo ak sa na území Slovenskej republiky zdržiava oprávnene, žiadosť môže podať priamo na príslušnom oddelení cudzineckej polície PZ. K žiadosti štátny príslušník tretej krajiny predkladá:

* dve aktuálne fotografie s rozmermi 3 x 3,5 cm
* platný cestovný doklad
* doklad potvrdzujúci účel pobytu, ktorým sa rozumie osvedčenie Slováka žijúceho v zahraničí
* doklad **nie starší ako 90 dní** potvrdzujúci bezúhonnosť, ktorým sa rozumievýpis z registra trestov štátu, ktorého je štátnym príslušníkom a výpis z registra trestov štátu, v ktorom sa štátny príslušník tretej krajiny v posledných troch rokoch zdržiaval viac ako 90 dní počas šiestich po sebe nasledujúcich mesiacov.

*Doklad potvrdzujúci bezúhonnosť nemusí prikladať k žiadosti štátny príslušník tretej krajiny podľa § 24 ods. 1 písm. a), § 28, § 30 a štátny príslušník tretej krajiny mladší ako 14 rokov; tento doklad nemusí prikladať ani k žiadosti o zmenu druhu alebo účelu pobytu, ak k žiadosti o udelenie predchádzajúceho pobytu priložil doklad potvrdzujúci jeho bezúhonnosť. Doklad potvrdzujúci bezúhonnosť neprikladá k žiadosti štátny príslušník tretej krajiny podľa § 29, ktorý podáva žiadosť o udelenie prechodného pobytu podľa § 29 do 60 dní od vydania osvedčenia Slováka žijúceho v zahraničí podľa osobitného predpisu.*

O žiadosti o udelenie prechodného pobytu štátneho príslušníka tretej krajiny, ktorý má priznané postavenie Slováka žijúceho v zahraničí rozhoduje príslušné oddelenie cudzineckej polície v lehote **30 dní** od prijatia žiadosti.

Štátny príslušník tretej krajiny, ktorý má vydané osvedčenie Slováka žijúceho v zahraničí a ktorý požiadal o prechodný pobyt podľa § 29 zákona o pobyte cudzincov, **je oprávnený zdržiavať sa na území Slovenskej republiky až do rozhodnutia o tejto žiadosti.**

Za podanie žiadosti o udelenie prechodného štátneho príslušníka tretej krajiny, ktorý má priznané postavenie Slováka žijúceho v zahraničí sa nevyberá žiadny správny poplatok. V prípade, že štátnemu príslušníkovi tretej krajiny bude udelený prechodný pobyt, za vydanie dokladu o pobyte sa vyberie správny poplatok vo výške **4,50** eura v zmysle citovaného zákona.

***Žiadosť o obnovenie prechodného pobytu***

Príslušné oddelenie cudzineckej polície PZ obnoví prechodný pobyt štátneho príslušníka tretej krajiny, ktorý má postavenie Slováka žijúceho v zahraničí na základe žiadosti štátneho príslušníka tretej krajiny najviac na **päť rokov.**

Žiadosť o obnovenie prechodného pobytu je potrebné podať najneskôr v posledný deň platnosti prechodného pobytu. K žiadosti štátny príslušník tretej krajiny predkladá:

* platný cestovný doklad
* jednu fotografiu rozmermi 3 x 3,5 cm
* doklad potvrdzujúci účel pobytu, ktorým sa rozumie osvedčenie Slováka žijúceho v zahraničí
* doklad potvrdzujúci zdravotné poistenie počas pobytu na území Slovenskej republiky

O žiadosti o obnovenie prechodného pobytu štátneho príslušníka tretej krajiny, ktorý má priznané postavenie Slováka žijúceho v zahraničí rozhoduje príslušné oddelenie cudzineckej polície v lehote **30 dní** od prijatia žiadosti.

Prechodný pobyt sa po skončení jeho platnosti až do rozhodnutia o žiadosti o obnovenie prechodného pobytu považuje za oprávnený na území Slovenskej republiky.

Za podanie žiadosti o obnovenie prechodného štátneho príslušníka tretej krajiny, ktorý má priznané postavenie Slováka žijúceho v zahraničí sa nevyberá žiadny správny poplatok.

***Žiadosť o udelenie dlhodobého pobytu***

Podľa § 52 ods. 1 písm. a) zákona o pobyte cudzincov príslušné oddelenie cudzineckej polície PZ udelí dlhodobý pobyt štátnemu príslušníkovi tretej krajiny, ktorý sa na území Slovenskej republiky zdržiava oprávnene a nepretržite **po dobu piatich rokov** **bezprostredne pred podaním žiadosti.**

Dlhodobý pobyt sa udeľuje na **neobmedzený čas.**

Žiadosť o udelenie dlhodobého pobytu podáva štátny príslušník tretej krajiny osobne na oddelení cudzineckej polície PZ príslušnom podľa miesta pobytu na území Slovenskej republiky. K žiadosti štátny je potrebné predložiť:

* platný cestovný doklad
* dve aktuálne fotografie s rozmermi 3 x 3,5 cm
* doklad potvrdzujúci stabilné a pravidelné zdroje pre neho a pre jeho rodinných príslušníkov, aby sa nestal záťažou pre systém sociálnej pomoci Slovenskej republiky; uvedené možno preukázať najmä pracovnou zmluvou, potvrdením zamestnávateľa o výške vyplácanej mzdy, potvrdením o zostatku na účte vedenom v banke na meno štátneho príslušníka tretej krajiny alebo dokladom o poberaní dôchodku.

O žiadosti o udelenie dlhodobého pobytu rozhoduje príslušné oddelenie cudzineckej polície v lehote **90 dní** od prijatia žiadosti.